Talle dood ná skietery by skool | Maroela Media
'n Emosionele toneel ná die skietery by die Marjory Stoneman Douglas-hoërskool (Foto: John McCall/Florida Sun-Sentinel via AP)
Minstens 17 hoërskoolleerders van die Amerikaanse deelstaat Florida is dood toe 'n voormalige leerder glo met 'n semi-outomatiese geweer in die gange van 'n hoërskool losgebrand het.
Di֖é skietery het volgens berigte Woensdagmiddag laat by die Marjory Stoneman Douglas-hoërskool plaasgevind. Die voorval is bestempel as die dodelikste skoolskietery sedert 'n soortgelyke voorval in 2012 by die Laerskool Sandy Hook in Connecticut waartydens 26 slagoffers doodgeskiet is.
Fox6 berig die skieter, wat glo toegerus was met 'n gasmasker en rookgranate, het na bewering die brandalarm van die skool laat afgaan om die leerders in die gange van die skool te teiken.
Hoewel Amerikaanse polisieowerhede nie onmiddellik 'n motief vir die moord bekend gemaak het nie, het die skool wel bevestig dat die 19-jarige verdagte vroeër uit die skool geskors is ná hy 'n bakleiery veroorsaak het. Hy was verder glo ook bekend onder die leerders en is beskryf as 'n "onbestendige tiener" wie se "vreemde gedrag" veroorsaak het dat "talle met hom 'n vriendskap beëindig het".
Mediese personeel behandel een van die slagoffers (Foto: John McCall/Florida Sun-Sentinel via AP)
Robert Runcie, 'n polisiewoordvoerder, het die voorval as "afgryslik" bestempel. Volgens hom het leerders van die skool tydens die voorval na veiligheid probeer storm waartydens talle beseer is. Beeldmateriaal wys ook hoe nooddienste beseerde leerders buite die skoolgebou behandel en ander slagoffers wat noodlottig beseer is, buite die skoolgebou lê.
"Dis 'n aaklige dag vir ons. Dis 'n katastrofe. Daar is regtig geen woorde nie," het hy gesê.
Max Charles, 'n leerder aan die skool, het aan die nuuswebwerf vertel hy was saam met sy medeleerders en onderwyser in die klaskamer toe hy vyf geweerskote gehoor het. "Ons het in die hoek gaan staan, weg van die vensters af. Die onderwyser het die deur gesluit en die lig afgesit. Ons het gedink ons kan doodgaan."
Charles het minstens vyf slagoffers buite sy klaskamer op die toneel gesien wat noodlottig gewond is.
Die 19-jarige is sowat 'n uur ná die skietery in 'n woonbuurt 'n paar kilometer weg van die skool in hegtenis geneem.
Nood- en brandweerdienste buite die Marjory Stoneman Douglas-hoërskool (Foto: John McCall/Florida Sun-Sentinel via AP)
Polisieowerhede tydens die skietery by die skool (Foto: John McCall/Florida Sun-Sentinel via AP)
Amerika Florida foto's skietery
Net een uur later, is die moordenaar gevang! Wens SA se kriminele kon deur so n effektiewe polisieerings mag vasgetrek word.
Dis so hartseer. So onnodig…..so siek.
Dit is skokkend dat Amerika soveel keer deur skoolskieters geteister word. Altyd onskuldige mense wat sterf in so 'n skietery. Soos ek verstaan is dit soms boelies self of kinders wat geboelie was wat hierdie aksies uitvoer, ek dink dit kry te min aandag in skole. Dalk kan mens lewens spaar deur hierdie goed vooraf aan te spreek. Net my aanbeveling, dalk kan hulle kinders en onderwysers se lewens red in die toekoms deur voor die tyd aandag aan bakleiery en boeliery te skenk. Hoeveel videos van skoolboelies het ons nie al die afgelope jare gesien nie?? Dit word nie… Lees meer »
Dis vreeslik. Baie sterkte aan al die partye wat geraak word deur so 'n gewetenlose daad. Dis dalk tyd dat Amerika ook wapen-beheer begin toepas.
Tragies en afgryslik!!!!!
Wapens in Amerika maklik verkrygbaar en strenger wetgewing en beheer moet ingestel word. Dit begin al amper n stokperdjie word om skoolkinders te skiet.